CELEX: 62011TN0202
Language: mt
Date: 2011-04-04 00:00:00
Title: Kawża T-202/11: Rikors ippreżentat fl- 4 ta’ April 2011 — Aeroporia Aigaiou Aeroporiki u Marfin Investment Group Symmetochon vs Il-Kummissjoni

28.5.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 160/25
            
         Rikors ippreżentat fl-4 ta’ April 2011 — Aeroporia Aigaiou Aeroporiki u Marfin Investment Group Symmetochon vs Il-Kummissjoni
   (Kawża T-202/11)
   2011/C 160/40
   Lingwa tal-kawża: l-Ingliż
   
      Partijiet
   
   
      Rikorrenti: Aeroporia Aigaiou Aeroporiki AE (Ateni, il-Greċja) u Marfin Investment Group Symmetochon AE (Ateni, il-Greċja) (rappreżentanti: A. Ryan, Solicitor, G. Bushell, Solicitor, P. Stamou u I. Dryllerakis, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti jitlobu li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni Ewropea Nru C(2011) 316 tas-26 ta’ Jannar 2011 fil-Każ COMP/M.5830 relatat mal-merger propost bejn Aegean Airlines S.A. u Olympic Air S.A., Olympic Handling S.A. u Olympic Engineering S.A. taħt ir-Regolament tal-Kunsill (KE) Nru 139/2004 (1); u
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw sitt motivi:
   
               (1)
            
            
               L-ewwel motiv jallega ksur tal-forom proċedurali sostanzjali u/jew żball manifest ta’ evalwazzjoni fid-definizzjoni ta’ suq għal passiġġieri bl-ajru sensittivi għall-fattur tal-ħin biss, peress li:
               
                           —
                        
                        
                           Il-Kummissjoni tuża l-amminstrazzjoni tal-qliegħ jew tad-dħul bħala bażi sabiex tiddefinixxi suq għal passiġġieri bl-ajru sensittivi għall-fattur tal-ħin li qatt ma ġiet diskussa fil-proċedura amministrattiva; u
                        
                     
                           —
                        
                        
                           Id-deċiżjoni ma tistax tkun ibbażata fuq suq li jinkludi passiġġieri bl-ajru sensittivi għall-fattur tal-ħin biss, peress li dan ma jistax ikun appoġġjat mix-xjenza ekonomika aċċettata u huwa kontradett mill-fajl tal-Kummissjoni stess.
                        
                     
         
               (2)
            
            
               It-tieni motiv jallega żball manifest ta’ evalwazzjoni meta ġie konkluż li l-laneċ għall-ġarr tal-passiġġieri jeżerċitaw biss “impediment għall-kompetizzjoni limitat” fuq servizzi tal-ajru fuq tmien rotot, peress li:
               
                           —
                        
                        
                           Il-provi ċċitati mill-Kummissjoni insostenn tal-konklużjonijiet tagħha huma selettivi ħafna, jiksru r-regoli kollha tal-provi u ma jinkludu l-ebda xogħol empiriku jew ta’ studju. Barra minn hekk, dawn il-provi, meta mifhuma b’mod oġġettiv, fil-fatt jappoġġjaw il-konklużjoni kuntrarja, jiġifieri li l-laneċ għall-ġarr tal-passiġġieri jeżerċitaw impediment reali għall-kompetizzjoni għall-passiġġieri bl-ajru sensittivi għall-fattur tal-ħin u/jew għall-passiġġieri kollha fuq dawn it-tmien rotot.
                        
                     
         
               (3)
            
            
               It-tielet motiv jallega nuqqas ta’ motivazzjoni u/jew żball ta’ liġi u/jew żball manifest ta’ evalwazzjoni meta ġie konkluż li ser ikun hemm impediment sinjifikattiv għal kompetizzjoni effettiva minħabba l-eliminazzjoni tar-relazzjoni kompetittiva mill-qrib bejn Aegean u Olympic, peress li:
               
                           —
                        
                        
                           Id-deċiżjoni tonqos milli tiddikjara x’inhi eżattament it-teorija tal-ksur; u
                        
                     
                           —
                        
                        
                           Il-Kummissjoni tonqos milli tipprovdi provi konsistenti u konvinċenti sabiex turi li passiġġieri ta’ wieħed mir-rikorrenti ma jibdewx jużaw il-laneċ għall-ġarr tal-passiġġieri f’każ ta’ żieda ta’ 5 — 10 % fil-biljetti tal-ajru, li hija l-mistoqsija rilevanti.
                        
                     
         
               (4)
            
            
               Ir-raba’ motiv jallega żball manifest ta’ evalwazzjoni u/jew żball ta’ liġi meta ġie konkluż li jeżistu ostakoli għad-dħul li jirrendu mhux probabbli d-dħul wara l-merger, peress li:
               
                           —
                        
                        
                           Il-Kummissjoni applikat il-prova legali żbaljata, li tirrikjedi pjanijiet tad-dħul qabel il-merger li jkunu definiti u sostanzjati, li hija prova impossibbli li tiġi sodisfatta; u
                        
                     
                           —
                        
                        
                           L-evalwazzjoni fattwali tal-Kummissjoni hija vvizzjata, ibbażata fuq provi selettivi ħafna u tonqos kompletament milli twettaq investigazzjoni diliġenti.
                        
                     
         
               (5)
            
            
               Il-ħames motiv jallega ksur tal-forom proċedurali sostanzjali u/jew żball manifest tal-evalwazzjoni fl-analiżi tal-kontrafattwali, peress li:
               
                           —
                        
                        
                           Fir-rigward tal-kontrafattwali ta’ Aegean, il-konklużjonijiet tad-deċiżjoni jibbażaw ruħhom interament fuq ksur tad-drittijiet tad-difiża tar-rikorrenti. Minkejja osservazzjonijiet estensivi mir-rikorrenti, il-Kummissjoni naqset milli tiddiskuti l-kontrafattwali ta’ Aegean matul il-proċedura amministrattiva u ssostanzjat l-opinjonijiet tagħha għall-ewwel darba fid-deċiżjoni. Barra minn hekk, l-evalwazzjoni tal-Kummissjoni hija żbaljata peress li hija bbażata biss fuq analiżi ex post facto; u
                        
                     
                           —
                        
                        
                           Fir-rigward tal-kontrafattwali ta’ Olympic, l-analiżi tal-Kummissjoni tillimita ruħha għall-kritika tal-mudell suġġerit minn Marfin u tonqos milli twettaq evalwazzjoni ex ante xierqa b’mod prinċipali peress li ma tmurx lil hinn mill-istaġun tas-sajf tal-2011 tal-IATA. Barra minn hekk, il-konklużjonijiet tagħha huma biss dikjarazzjonijiet u ma huma bbażati fuq l-ebda data.
                        
                     
         
               (6)
            
            
               Is-sitt motiv jallega ksur tad-drittijiet fundamentali tar-rikorrenti, peress li:
               
                           —
                        
                        
                           Il-proċedura amministrattiva qabel ma l-Kummissjoni naqset milli tissodisfa l-istandards tal-ġustizzja amministrattiva kif riflessi fid-dritt għal smigħ xieraq stabbilit mill-Artikolu 6(1) tal-Konvenzjoni Ewropea tad-Drittijiet tal-Bniedem u l-obbligu ta’ amministrazzjoni tajba sanċit fl-Artikolu 41 tal-Karta tad-Drittijiet Fundamentali. Il-Kummissjoni naqset milli tosserva l-obbligu tagħha ta’ investigazzjoni diliġenti, u għalhekk qalbet l-oneru tal-prova fuq ir-rikorrenti.
                        
                     
         
      (1)  Regolament tal-Kunsill (KE) Nru 139/2004, tal-20 ta’ Jannar 2004, dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) (ĠU Edizzjoni Speċjali bil-Malti, Kapitolu 8, Vol. 3, p. 40)